LA UNION - Naituding nga agturong iti pagilian a Canada ti inauna nga anak ti Pinay worker a pinatay ti maysa a lalaki iti uneg ti maysa a hotel roon idiay Mississauga, Ontario, Canada, dua a lawasen ti napalabas.
Immuna iti daytoy, binigbig ti Canada police ti biktima a ni Evelyn Bumatay-Castillo, 43-anyos, tubo iti Luna, La Union ken maysa a tawen pay laeng nga agtrabtrabaho kas yaya idiay Thornhill, Ontario.
Iti pannakiuman ti Bombo Radyo iti saanen a nagpabigbig pay a kabsat ti biktima idiay ili ti Luna, kinunana a nalaus ti panagladingitda ita gapu iti napagteng ti kabsatna.
Kinunana nga arungaingda ita a maipaayan iti hustisya ti pannakapapatay ti kabsat daytoy nangruna ta adda pay ti annak ken pamilya ni Evelyn a bibiagen daytoy.
Kabayatanna, nagparang met kadagiti damag ken imbestigasyon idiay Canada a malaksid iti panagbalinna kas "nanny" ket agserserbi met laeng daytoy kas sex worker.
Maipalagip nga iti panagresponde dagiti bumbero iti uram iti maysa kadagiti siled ti Quality Inn ket nasarakanda ti bangkay ni Bumatay a napno iti sugat.
Maibagbaga a ti naarestar a suspek iti pammapatay iti biktima a nabigbig a ni Niran Vade “Nick” Murray ket maysa kadagiti kustomerna.
Iti agdama ket naipaayan iti special visa ti anak ni Bumatay tapno agturong idiay Canada sakbay a ma-cremate ti bangkay ti inana.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn